দ্য নিউক্লিয়ার বিউটি পার্লার

দ্য নিউক্লিয়ার বিউটি পার্লার ছিল নারী শিল্পীদের একটি দল, যারা মূলত ১৯৮৩ থেকে ১৯৮৬ সাল পর্যন্ত সান ফ্রান্সেসকোতে পারমাণবিক অস্ত্রবিরোধী আন্দোলনের সময় প্রতিবাদ ও পারফরম্যান্স আর্টে সক্রিয় ছিলেন। তাদের এই নামের সাথে তাদেরই শুরু করা একটি সঙ্গীত প্রকল্প ৪৫-আরপিএম ৭-ইঞ্চি সিঙ্গেল রেকর্ড 'দ্য নিউক্লিয়ার বিউটি পার্লার' ওতপ্রোতভাবে জড়িত। দলের দুজন সদস্য এই গানের কথা লিখেছিলেন, যা ১৯৮৩ সালে লরেন্স লিভারমোর ন্যাশনাল ল্যাবরেটরি অবরোধের পর নারী কারাগারে প্রথম পরিবেশিত হয়। এটি ছিল যুক্তরাষ্ট্রের অন্যতম বৃহত্তম পারমাণবিক অস্ত্রবিরোধী প্রতিবাদ। পারমাণবিক নিরস্ত্রীকরণের উদ্দেশ্যে গণমাধ্যমের দৃষ্টি আকর্ষণের জন্য এই গোষ্ঠী অসংখ্য প্রদর্শনীর আয়োজন করেছিল। একটি শৈল্পিক কৌতুক হিসেবে তৈরি এই রেকর্ডটি সোয়ার্থমোর কলেজের পিস লাইব্রেরিতে সংরক্ষিত আছে। একটি একনিষ্ঠ প্রতিবাদ আন্দোলনে হাস্যরস এবং পোস্ট-পাঙ্ক শৈলী যোগ করার জন্য এই দলটি বিশেষভাবে পরিচিত।

 ইতিহাস 
১৯৮৩ সালের ২৪ মে দশজন নারী ২০ জুন ১৯৮৩-এর আন্তর্জাতিক পারমাণবিক নিরস্ত্রীকরণ দিবসের প্রতিবাদের জন্য একটি অ্যাফিনিটি গ্রুপ বা সমমনা দল গঠন করেন। তারা লিভারমোর অ্যাকশন গ্রুপের কাছ থেকে আইন অমান্য আন্দোলনের প্রশিক্ষণ নেন। পরবর্তী ৩ বছরে তাদের নারী সদস্য সংখ্যা বৃদ্ধি পায় এবং তারা একটি পারফরম্যান্স আর্ট ও অ্যাক্টিভিস্ট আর্ট গ্রুপে পরিণত হয়। প্রতিষ্ঠাতা সদস্য ভিকি ক্রোন অ্যামোরোস প্রথমে 'নিউক্লিয়ার বিউটি পার্লার' নামটি প্রস্তাব করেন এবং তিনি ও ডেনিস স্ল্যাটারি মিলে 'নিউক্লিয়ার বিউটি পার্লার' গানের কথা লেখেন। এটি কোনো সাধারণ মিউজিক ব্যান্ড ছিল না; বরং তারা গেরিলা থিয়েটার ও প্রতিবাদী পারফরম্যান্সের মাধ্যমে রাজনৈতিক ব্যঙ্গাত্মক উপস্থাপনা করত।

 কার্যক্রম 
১৯৮৩ সালের ২০ জুন এই গোষ্ঠী লরেন্স লিভারমোর ন্যাশনাল ল্যাবরেটরি অবরোধে অংশ নেয়। এই ঘটনায় ১০০০-এরও বেশি বিক্ষোভকারীকে গ্রেপ্তার করা হয়, যাদের মধ্যে নিউক্লিয়ার বিউটি পার্লারের তিনজন সদস্য ছিলেন। তারা আলামেডা কাউন্টি জেলের মাঠে তাঁবুতে ১১ দিন বন্দি ছিলেন। তারা প্রথম সংবাদমাধ্যমের নজরে আসে যখন সান ফ্রান্সেসকো এক্সামিনার পত্রিকায় শিরোনাম হয়: 'জেলে নিউক্লিয়ার বিউটি পার্লারের চমক'।
১৯৮৩ সালের নভেম্বর ও ডিসেম্বরের দিকে নিউক্লিয়ার বিউটি পার্লার 'বে এরিয়া এনার্জি অ্যাকশন' নামে অলাভজনক মর্যাদা লাভ করে। সান ফ্রান্সেসকো মিউজিক উদ্যোক্তা বিল গ্রাহাম 'নিউক্লিয়ার বিউটি পার্লার' ৪৫-আরপিএম সিঙ্গেল রেকর্ডের প্রযোজনায় অর্থায়ন করেন। গানের কথাগুলোতে সুরারোপ করেন স্ট্যাসি বেয়ার্ড। এর 'এ-সাইডে' ছিল 'দ্য নিউক্লিয়ার বিউটি পার্লার' গানটি, যা গেয়েছিলেন রি স্টাইলস এবং দ্য টিউবস ব্যান্ডের সদস্যরা। এর 'বি-সাইডের' 'অ্যাওয়েক' গানটি কুকি মারেনকোর পরিচালনায় ওটিআর স্টুডিওতে রেকর্ড করা হয়। ১৯৮৩ সালের ১৫ ডিসেম্বর রেকর্ডটি প্রকাশিত হয়।

১৯৮৪ সালের জানুয়ারি থেকে এপ্রিলের মধ্যে এই দলটি পারফরম্যান্স আর্ট গ্রুপ হিসেবে নিজেদের সুসংহত করে। ১৬ এপ্রিল ১৯৮৪ সালে দলটি রিনকন সেন্টারে 'ট্যাক্স ডে অ্যাকশন' নামে কর্মসূচির আয়োজন করে। কর জমা দেওয়ার শেষ সময়ে লাইনে দাঁড়িয়ে থাকা করদাতাদের সামনে তারা পরিচারিকার সাজে পারমাণবিক অস্ত্রের আদলে তৈরি খাবার পরিবেশন করে এবং ব্যঙ্গ করে বলে: "একটি নিন, এর জন্য তো আপনিই টাকা দিয়েছেন!" তাদের এই উদ্ভাবনী প্রতিবাদ টিভি ও সংবাদপত্রের দৃষ্টি কাড়ে।

১৯৮৪ সালের ১৪ ও ১৫ জুলাই সান ফ্রান্সেসকোতে ডেমোক্রেটিক ন্যাশনাল কনভেনশন অনুষ্ঠিত হয়। সেখানে তারা "দ্য ফার্স্ট লেডি ডিবেট" নামে একটি নাটক মঞ্চস্থ করে। দলটি নাটকটি রেকর্ড করে এবং সারা দেশের রেডিও স্টেশনগুলোতে বিতরণ করে।

১৯৮৪ সালের ৬ নভেম্বরের প্রেসিডেন্ট নির্বাচনের প্রাক্কালে দলটি সান ফ্রান্সেসকো শহরের প্রাণকেন্দ্রে হাজার হাজার রোনাল্ড রেগান বিরোধী পোস্টার লাগায়, যার নকশা করেছিলেন শিল্পী পল মাভরাইডস। ১৯৮৫ সালের কর দিবসে তারা দামী পোশাকের আদলে পারমাণবিক অস্ত্রের সাজসজ্জা পরে প্রতিবাদ জানায়। ১৯৮৫ সালের জুলাই ও সেপ্টেম্বরে তারা তাদের এই পোশাকগুলো নিয়ে একটি ফ্যাশন শো আয়োজন করে যার নাম ছিল "দ্য নিউক্লিয়ার ফ্যাশন আর্সেনাল"। ১৯৮৬ সালের ১৬ এপ্রিলের কর দিবসে তারা গোলাপী রঙের খেলনা মেশিনগান নিয়ে করদাতাদের 'ছিনতাই' করার একটি প্রতীকী নাটক মঞ্চস্থ করে।

১৯৯০-এর দশকে 'নিউক্লিয়ার বিউটি পার্লারের' রেকর্ডটি সোয়ার্থমোর কলেজ পিস কালেকশনের অডিও ভিজ্যুয়াল সংগ্রহে স্থান পায়।

এই গোষ্ঠী ২০২০ সালের নির্বাচনের জন্য একটি জনস্বার্থমূলক বার্তা (পিএসএ) তৈরি করেছিল। এ মেসেজ ফ্রম দ্য নিউক্লিয়ার বিউটি পার্লার

 সদস্যবৃন্দ 
প্রতিষ্ঠাতা সদস্যরা হলেন মারিসা হাটার লামাগনা, ডায়ানা ওয়েন্ডলিং, ডেনিস স্ল্যাটারি, লরা গ্রাহাম, লিসা আন্দ্রেিনি, সিসিলিয়া লন্ডন, ক্যাথি স্ট্যাটস হর্নবিক, মারজোরি নিউম্যান, ভিকি ক্রোন অ্যামোরোস এবং ফন ইয়াকার। পরবর্তীতে কনি হেন্ডরিক্স, সুজান স্টেফ্যানাক, কেলি ক্যাশ, লেক্সিন আলপার্ট, ব্রেন্ডা বারসনসহ আরও অনেকে এতে যোগ দেন।

 আরও দেখুন 
 শান্তি অভিযান
 পারমাণবিক নিরস্ত্রীকরণ

 তথ্যসূত্র 

 বহিঃসংযোগ 
 সারা দেশব্যাপী শান্তি মিছিলের শেষে ওয়াশিংটনে শত শত বিক্ষোভকারীর সমাগম

বিষয়শ্রেণী:নারীবাদী শিল্প সংগঠন
বিষয়শ্রেণী:যুক্তরাষ্ট্রের রাজনৈতিক শিল্পকলা
বিষয়শ্রেণী:সান ফ্রান্সেসকো বে এরিয়া ভিত্তিক শিল্প সংগঠন
বিষয়শ্রেণী:১৯৮৩-এ ক্যালিফোর্নিয়ায় প্রতিষ্ঠিত
বিষয়শ্রেণী:১৯৮৬-এ ক্যালিফোর্নিয়ায় বিলুপ্ত
বিষয়শ্রেণী:সান ফ্রান্সেসকো বে এরিয়ার রাজনীতি
বিষয়শ্রেণী:সান ফ্রান্সেসকো বে এরিয়ার শিল্পী
বিষয়শ্রেণী:ক্যালিফোর্নিয়ার নারীদের ইতিহাস